《题李小湖廷尉师好云楼诗集》
清代·程畹

叔世大有患，忧国惟书生。达官习忌讳，拱手颂升平。

朝无白香山，野无杜少陵。巍巍天门开，隆隆期同升。

诗篇及时事，黑白终分明。于己有弗便，于人多见憎。

所以顷刻间，出处异性情。夫子早归田，傲骨余棱棱。

江湖志廊庙，发语皆血诚。至言使人服，罪言使人惊。

谁言蠡测小，大海深可凭。贱子喜吟哦，寒瘦愧郊岛。

俗学能累人，读书苦不早。春花一过时，往往不如草。

兵戈四方动，玉石无丑好。作诗为消忧，反用增懊恼。

知音良独难，敝帚以自宝。低头伏海隅，谁复资探讨。

大雅忽间作，示我以先道。经史发光怪，义理掩文藻。

不顾右手胝，万本为倾倒。微名傥附骥，何用忧心捣。

作者简介：程畹，字兰畦，仪徵人。诸生。有《啸云轩诗文集》。